CELEX: 32012R0794
Language: bg
Date: 2012-09-05 00:00:00
Title: Регламент (ЕС) № 794/2012 на Комисията от 5 септември 2012 година относно преходните мерки, засягащи списъка на Съюза на ароматизантите и изходните материали, установен в приложение I към Регламент (ЕО) № 1334/2008 на Европейския парламент и на Съвета  текст от значение за ЕИП

7.9.2012   
            
            
               BG
            
            
               Официален вестник на Европейския съюз
            
            
               L 243/162
            
         РЕГЛАМЕНТ (ЕС) № 794/2012 НА КОМИСИЯТА
   от 5 септември 2012 година
   относно преходните мерки, засягащи списъка на Съюза на ароматизантите и изходните материали, установен в приложение I към Регламент (ЕО) № 1334/2008 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1); и по-специално член 25, параграф 3 от него,
   като има предвид, че:
   
               (1)
            
            
               В член 9 от Регламент (ЕО) № 1334/2008 се установява типът на ароматизантите и изходните материали, за които се изисква оценка и одобрение.
            
         
               (2)
            
            
               В член 10 от Регламент (ЕО) № 1334/2008 е предвидено, че от посочените в член 9 ароматизанти и изходни материали единствено включените в списъка на Съюза могат да се пускат на пазара като такива и да се употребяват във или върху храни в съответствие с условията на употреба, предвидени в него, където това е приложимо.
            
         
               (3)
            
            
               В член 30 от Регламент (ЕО) № 1334/2008 се посочва, че член 10 започва да се прилага 18 месеца след датата на прилагане на списъка на Съюза.
            
         
               (4)
            
            
               Поради това е подходящо да се определи тази дата на прилагане на списъка на Съюза за целите на член 30, трета алинея от Регламент (ЕО) № 1334/2008.
            
         
               (5)
            
            
               Като първа мярка с Регламент (ЕС) № 793/2012 на Комисията (2) бе създаден списък на Съюза на посочените в член 9, буква а) от Регламент (ЕО) № 1334/2008 ароматични вещества, като списъкът на ароматичните вещества, посочени в Регламент (ЕО) № 2232/96 на Европейския парламент и на Съвета (3), беше включен в приложение I към Регламент (ЕО) № 1334/2008 и бяха определени датите за прилагане на списъка.
            
         
               (6)
            
            
               В съответствие с Регламент (ЕО) № 1334/2008 ароматичните вещества, които не са включени в списъка на Съюза, могат да бъдат пускани на пазара като такива и да се употребяват във и върху храни до 18 месеца след като започне да се прилага списъкът на Съюза. Тъй като ароматичните вещества вече са на пазара на държавите членки, следва да се предвиди разпоредба за гарантиране на плавен преход към разрешителна процедура на Съюза. За да се повиши правната сигурност, следва да се предвиди преходен период и за храните, в които се съдържат посочените ароматични вещества.
            
         
               (7)
            
            
               Като следваща мярка трябва да бъдат подложени на оценка ароматизантите и изходните материали, посочени в член 9, букви б)—е). Заинтересованите страни трябва да подадат заявления за актуализация на списъка на Съюза чрез добавяне на вещество към списъка в съответствие с Регламент (ЕО) № 1331/2008 на Европейския парламент и на Съвета (4) и да следват Регламент (ЕС) № 234/2011 на Комисията от 10 март 2011 г. за прилагане на Регламент (ЕО) № 1331/2008 на Европейския парламент и на Съвета за установяване на обща разрешителна процедура за добавките в храните, ензимите в храните и ароматизантите в храните (5) по отношение на изискваните данни и на съдържанието, изготвянето и представянето на заявленията за разрешение на ароматизанти и изходни материали, изброени в член 9, букви б)—е) от Регламент (ЕО) № 1334/2008.
            
         
               (8)
            
            
               В съответствие с целите на Регламент (ЕО) № 1334/2008, с цел повишаване на правната сигурност и недискриминацията, е подходящо да се приемат преходни мерки, за да се осигури време за оценка и разрешаване на посочените ароматизанти и изходни материали.
            
         
               (9)
            
            
               Датата на прилагане на части Б—Е от приложение I към Регламент (ЕО) № 1334/2008 по отношение на ароматизантите и изходните материали, изброени в член 9, букви б)—е) от посочения регламент, следва да се отложи, за да се осигури време за оценка и разрешаване на посочените ароматизанти и изходни материали.
            
         
               (10)
            
            
               В рамките на определения срок заинтересованите страни следва да подадат заявления за разрешение по отношение на ароматизантите и изходните материали, изброени в член 9, букви б)—е) от Регламент (ЕО) № 1334/2008, които понастоящем са на пазара.
            
         
               (11)
            
            
               В съответствие с Регламент (ЕО) № 1334/2008 ароматизантите и изходните материали, които са изброени в член 9, букви б)—е) и които не са включени в списъка на Съюза, могат да бъдат пускани на пазара като такива и да се употребяват във и върху храни до 18 месеца след като започне да се прилага списъкът на Съюза. Тъй като ароматизантите и изходните вещества, изброени в член 9, букви б)—е) от Регламент (ЕО) № 1334/2008, вече са на пазара на държавите членки, следва да се предвиди разпоредба за гарантиране на плавен преход към разрешителната процедура на Съюза. За да се повиши правната сигурност, следва да се предвиди преходен период и за храните, в които се съдържат посочените ароматизанти и изходни вещества.
            
         
               (12)
            
            
               В член 30 от Регламент (ЕО) № 1334/2008 се посочва, че членове 26 и 28 от Регламент (ЕО) № 1334/2008 относно измененията на Регламент (ЕИО) № 1601/91 на Съвета от 10 юни 1991 г. относно установяване на общи правила за определянето, описанието и представянето на ароматизирани вина, ароматизирани напитки на винена основа и ароматизирани коктейли от лозаро-винарски продукти (6) и Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки (7) трябва да се прилагат от датата на започване на прилагането на списъка на Съюза. Поради това е подходящо да се определи тази дата на прилагане за целите на член 30, четвърта алинея от Регламент (ЕО) № 1334/2008.
            
         
               (13)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение нито от страна на Европейския парламент, нито от страна на Съвета,
            
         ПРИЕ НАСТОЯЩИЯ РЕГЛАМЕНТ:
   ГЛАВА I
   
      АРОМАТИЧНИ ВЕЩЕСТВА, ПОСОЧЕНИ В ЧЛЕН 9, БУКВА a) ОТ РЕГЛАМЕНТ (ЕО) № 1334/2008
   
   Член 1
   Преходни мерки за храните, съдържащи ароматични вещества
   Храни, съдържащи ароматични вещества, които законно са пуснати на пазара или етикетирани преди 27 септември 2014 г., но които не съответстват на част А от приложение I към Регламент (ЕО) № 1334/2008, могат да бъдат продавани до изтичане на минималния им срок на трайност или годност за консумация.
   ГЛАВА II
   
      АРОМАТИЗАНТИ И ИЗХОДНИ МАТЕРИАЛИ, ПОСОЧЕНИ В ЧЛЕН 9, БУКВИ б)—е) ОТ РЕГЛАМЕНТ (ЕО) № 1334/2008
   
   Член 2
   Дата на прилагане на части Б—Е от списъка на Съюза на ароматизантите и изходните материали
   За целите на член 30, трета алинея във връзка с член 10 от Регламент (ЕО) № 1334/2008 части Б—Е от списъка на Съюза на ароматизантите и изходните материали, установен в приложение I към посочения регламент, се прилагат от 27 септември 2016 г.
   Член 3
   Срок за представяне
   В съответствие с Регламент (ЕО) № 1331/2008 заинтересованите страни представят на Комисията заявления за разрешение на ароматизантите и изходните материали, посочени в член 9, букви б)—е) от Регламент (ЕО) № 1334/2008, които са на пазара към момента на влизане в сила на настоящия регламент, най-късно до 27 септември 2015 г.
   Член 4
   Преходна мярка за храни, които съдържат ароматизанти и изходни материали, посочени в член 9, букви б)—е) от Регламент (ЕО) № 1334/2008
   Храните, които съдържат ароматизанти и изходни материали, посочени в член 9, букви б)—е) от Регламент (ЕО) № 1334/2008, които са законно пуснати на пазара или етикетирани преди 27 март 2018 г., но които не съответстват на части Б—Е от приложение I към Регламент (ЕО) № 1334/2008, могат да бъдат продавани до изтичане на минималния им срок на трайност или годност за консумация.
   ГЛАВА III
   
      ЗАКЛЮЧИТЕЛНИ РАЗПОРЕДБИ
   
   Член 5
   Изменения на регламенти (ЕИО) № 1601/91 и (ЕО) № 110/2008
   За целите на член 30, четвърта алинея от Регламент (ЕО) № 1334/2008, що се отнася до измененията на регламенти (ЕИО) № 1601/91 и (ЕО) № 110/2008, списъкът на Съюза на ароматизантите и изходните материали се прилага от 27 март 2013 г.
   Член 6
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 септември 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 354, 31.12.2008 г., стр. 34.
   
      (2)  Вж. страница 1 от настоящия брой на Официален вестник.
   
      (3)  ОВ L 299, 23.11.1996 г., стр. 1.
   
      (4)  ОВ L 354, 31.12.2008 г., стр. 1.
   
      (5)  ОВ L 64, 11.3.2011 г., стр. 15.
   
      (6)  ОВ L 149, 14.6.1991 г., стр. 1.
   
      (7)  ОВ L 39, 13.2.2008 г., стр. 16.